Der er ikke mange, der tager til stranden ved Gammelgab. Der er ingen skilte her til. Men der er så til gengæld god plads.

Annonce

Gammelgab: De lokalkendte i området ved Nørre Nebel ved godt, at stranden ved Gammelgab er en lille naturperle ved Vesterhavet. Så da temperaturen den sidste søndag i august kom op omkring 27 grader ved den jyske vestkyst, så var der naturligvis nogle, der kørte ud for enden af Gammelgabvej til stranden, der ligger mellem Nørre Nebel og Nymindegab. Det er en strand helt uden nærvær af grillbarer, isboder og andre forretninger. Der er slet ingen muligheder for at bruge penge i Gammelgab. Til gengæld er der god plads, også når det er sommer, sol og søndag med sjældent høje sensommertemperaturer.

Vi skal arbejde i morgen, og næste weekend er vi optaget. Ralf Bramming om årets sidste strandtur i badetøj

Annonce

Det er hans yndlingsstrand

Bent Ole Skaarup, 52 år, er oprindelig fra Nørre Nebel, og Gammelgab har altid været hans yndlingsstrand. Det var derfor hans idé, at kone Louise Dagdanasar og datter Lara skulle med en tur til Gammelgab. Der er ingen skilte, der leder til Gammelgab Strand. - Det bliver jo nok årets sidste badetur ved stranden, siger Louise. Bent Ole Skaarup bor i Fredericia, og han fremhæver, at de store klitter og landskabet bag stranden gør stedet til noget særligt. Landskabet er blandt andet præget af små søer, som en gang har haft forbindelse til Ringkøbing Fjord og havet. Bent Ole Skaarup fremhæver Søren Kierkegaards ord om, at der ikke er en tanke så tung, at man ikke kan gå fra den, og her er Gammelgab perfekt, også i det mørke vinterhalvår, som nu venter.

Annonce

Familie tog heste med på ferie

En familie fra Hannover bruger den gode plads til stranden til en ridetur. - Vi har 11 heste. Vi har taget fire med på ferie, siger Thorsten Göltl-Bernecker. Det benytter hustruen Sylvia Göltl-Bernecker og datteren Sina blandt andre. De var søndag ude at ride på stranden. Hestene kan godt lide strandsandet, fortæller familien, der har to hestetrailere med på to ugers ferie i Danmark. De har lejet en feriebolig med tilhørende stald i nærliggende Lønne.

Louise Dagdanasar sørger for at Bent Ole Skaarup får solfaktor på ryggen. Foto: Morten Nielsen

Annonce

Der har lige opdaget stranden

Gitte Andersen og Ralf Bramming fra Give har kendt egnen takket være tilknytning til et familiesommerhus i Lønne i årevis. Men det er først i år, at de er begyndt at bruge Gammelgab, som parret opdagede på en cykeltur. - Der var ikke mange mennesker, det var der heller ikke i går, sagde Gitte søndag. Men det kan også være rart at tage til Henne med butikker og caféer, siger hun. Parret vurderer, at det er årets sidste gang i badetøj ved en dansk strand. - Vi skal arbejde i morgen, og næste weekend er vi optaget, sagde Ralf Bramming søndag.